Lissa Mathiasen (S), 2002-02-07:
Når jeg ikke kan lade være med at tage ordet her ved
tredjebehandlingen af L 29, skyldes det, at jeg ikke kan lade være med nok engang at udtrykke vores store glæde over, at regeringen har ønsket at genbruge et lovforslag fra den tidligere regering.
Det er et lovforslag, som betyder, at den aftale, der blev indgået i juni måned sidste år med kommunerne om at nedsætte grundkapitalen, dvs. gøre det billigere for kommunerne at bygge lejeboliger, fastholdes.
Vi kan med glæde konstatere, at den aftale har vist sig at have en meget positiv effekt på nybyggeriet rundt i vores kommuner.
Vi kan glæde os over, at der fra kommunerne er indmeldt ønske om omkring 11.000 nye boliger.
Det er godt, for alt for mange mennsker står på alt for lange ventelister, for slet ikke at tale om de mange, der har opgivet at lade sig skrive op, fordi udsigterne til en bolig er så lange, at der ikke var mulighed for at kunne øjne en chance for at få en bolig, end ikke om man lod sig skrive op på en venteliste. Vi synes, det er dybt problematisk, når man som ung skal i gang med en uddannelse og ikke er i stand til at finde sig en bolig.
Det er også problematisk og uacceptabelt, når man som børnefamilie ikke kan finde en bolig, for slet ikke at tale om de ældre, som også har et stort behov for at finde sig en bolig.
Vi har også et ønske om, at man med den her aftale vil se, at der kommer langt mere byggeri til fysisk og psykisk handicappede.
Det er også en gruppe, som i den grad trænger til et stort løft.
Men jeg skal ikke undlade at udtrykke vores bekymring over, at regeringen ikke har indfriet løftet om de lovede flere boliger i forbindelse med finanslovforhandlingerne.
Det gik måske så stærkt, så man ikke nåede det, eller havde man rent faktisk ikke noget, man ønskede at indfri?
Én ting er sikkert: Skal vi komme de lange ventelister til livs, skal der mere gang i lejeboligbyggeriet.
Derfor ærgrer det os også i Socialdemokratiet, at regeringen ikke har større ambitioner på boligområdet, men endnu mere ærgerligt er det, at regeringen i kraft af mangel på egne ideer ikke kunne støtte de mange gode ideer til flere boliger, som Socialdemokratiet har fremsat forslag om her i salen sammen med De Radikale.
Nok en gang vil jeg godt takke ministeren og regeringen for, at man trods alt har valgt at genbruge lovforslag fra den tidligere regering.
Det er trods alt bedre end ingenting fra denne regering.
Jeg vil godt understrege, at for os ligger der ikke med det her, at vi ønsker, at man fra regeringens side skal gå ind og fjerne kommunernes ret til at bestemme, hvor meget lejeboligbyggeri der skal laves.
Jeg vil også godt sige meget klart: Det er ikke for vores skyld, at lejeboligbyggeriet skal op at stå, men for de mange mennesker, der står i en akut boligmangel, ville det have klædt regeringen at huske på, at det er ikke alle, der har et frit valg på boligmarkedet.
Der er mange, der ikke har råd til at købe, og for de mange mennesker skal der også være en bolig til rådighed.
Derfor er det uomtvisteligt, at skal vi de lange ventelister til livs, skal der bygges noget mere, og jeg håber, at regeringen på et eller andet tidspunkt vil vise sig ansvarlige, også i forhold til de mennesker.